《张主簿葵庵》
宋代·释居简

寸金尺地长安土，不种其他只种葵。葵倚太阳知向背，土于生物荐华滋。

睡醒檐影三竿早，歌彻花阴几线迟。欲劝飞光一杯酒，要看侧盏绕芳枝。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。